《寿庆堂为陈景厚地官赋》
明代·黄仲昭

翠壶之山凌碧穹，一脉东去如游龙。蝘蜒数里联鳌峰，峰前佳气长郁葱。

陈家远自莆城东，搆堂此地诛蒿蓬。堂中矍铄黄眉翁，一双碧眼光曈昽。

承家喜有贤阿戎，鹓班接武朝重瞳。紫诰推恩下九重，锦衣光映酡颜红。

君家在昔称儒宗，一门世德谁能同。正献当年辅弼忠，鼎彝刻遍铭勋庸。

文贞茂德渊以冲，一时学者资陶镕。钝斋清隐山林中，孤云独鹤飞长空。

忠肃生当宋祚终，杀身就义真从容。瓒公亦复追其踪，至今清史同昭融。

浮世纷纷昧所从，贻谋但欲金玉丰。园花旦夕开纤秾，秋风回首成空丛。

何似君家庆泽钟，累叶荐被恩光隆。相期努力摅丹衷，大施霖雨苏疲癃。

立身不坠前人风，还寿斯庆垂无穷。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。